Η ρωσική μαφία είναι εδώ

Παρακλάδι της περιβόητης ρωσικής μαφίας, σαν θυγατρική, είναι οργανωμένη στην Κύπρο, λογοδοτεί στη μητρική εγκληματική οργάνωση η οποία ελέγχει τα παρακλάδια με αυστηρή ιεραρχία και κανόνες. Αυτή την εξέλιξη έχει πια στα χέρια της η Αστυνομία, επιβεβαιωμένη και από την ομολογία του 57χρονου Γεωργιανού Γεώργιου Θεοδωρίδη, που συνελήφθη σχετικά με τον φόνο του 47χρονου Ερνέστο Λεωνίδη, στις 8 περασμένου Φεβρουαρίου.

Μέλη αυτής της μαφιόζικης οργάνωσης φαίνεται να ήταν και η ομάδα των Γεωργιανών που ενεπλάκησαν στον φόνο. Σύμφωνα με όσα κατέχει η Αστυνομία από την ομολογία Θεοδωρίδη, μα και από άλλες πληροφορίες που συγκέντρωσε, η εδώ ομάδα διατηρούσε ταμείο από τις παράνομες δραστηριότητές της και κατένεμε τα κέρδη ανάλογα με τις εντολές της μητρικής εγκληματικής οργάνωσης στη Ρωσία. Η οργάνωση αυτή έχει ιεραρχία, κατανέμει ευθύνες στα μέλη της και είναι χωρισμένη σε τομείς δραστηριοτήτων.

ΔΙΑΒΑΣΤΕ ΕΠΙΣΗΣ: Ρωσική μαφία πίσω από τον φόνο Λεωνίδη

Στη Λεμεσό είχε στήσει υπο-ομάδα, με το θύμα να ήταν επικεφαλής κι αυτός που ήλεγχε τους Γεωργιανούς στην Κύπρο. Ένας από τους εκτελεστές του και στέλεχος της παράνομης εγκληματικής οργάνωσης στη Ρωσία ήρθε σε αντιπαράθεση μαζί του, γιατί το θύμα προσπαθούσε να ελέγξει τα εγκληματικά στοιχεία στην Κύπρο με σκοπό να μη διαπράττονται σοβαρά αδικήματα. Έτσι μειώθηκαν τα παράνομα εισοδήματα και ενοχλήθηκε η «μητρική».

Όπως αναφέρθηκε προχθές στο δικαστήριο, αυτός ήταν και ο λόγος που οι εκτελεστές συνάντησαν το θύμα. Όπως κατέθεσε ο 57χρονος, κίνητρο του εγκλήματος ήταν το ότι ένας από τους εκτελεστές ήθελε να αναλάβει τον έλεγχο και να αυξήσει τα παράνομα εισοδήματα της Λεμεσού τα οποία προέρχονταν από ληστείες και διαρρήξεις. Τώρα οι Αρχές Ασφαλείας της Δημοκρατίας θα ενημερώσουν την Ιντερπόλ, αφού παρακλάδια της οργάνωσης εντοπίστηκαν στη Γαλλία και στη Θεσσαλονίκη. Η Αστυνομία, παρότι έχει προχωρήσει στην καταχώρηση της υπόθεσης στο δικαστήριο, αναζητεί άλλα εννιά πρόσωπα που ενδεχομένως να σχετίζονται με το έγκλημα και εναντίον τους εκδόθηκαν ευρωπαϊκά εντάλματα σύλληψης. Σημειώνεται ότι μόλις πρόσφατα, σε επιχείρηση της αντιτρομοκρατικής ομάδας στη Θεσσαλονίκη, συνελήφθησαν 12 πρόσωπα.